1. โครงการโรงแรม Courtyard by Marriott Bangkok

บริษัท เอราวัณราชดำริ จำกัด อยู่ระหว่างดำเนินการปรับปรุงอาคารชุดพักอาศัยเดิม “ปาร์คเลน
แมนชั่น” ซึ่งตั้งอยู่ในซอยมหาดเล็กหลวง 1 เป็นโรงแรมระดับ 4 ดาวสำหรับนักธุรกิจ
โดยได้มีการต่อสัญญากับเจ้าของที่ดิน (สำนักงานพระคลังข้างที่) เป็นระยะเวลาเช่า 30
ปีนับแต่วันที่ 1 มกราคม 2551 เป็นต้นไป นอกจากนี้เมื่อวันที่ 4 กรกฎาคม 2548
บริษัทย่อยได้เข้าทำสัญญากับ Marriott เพื่อให้บริหารโรงแรมเป็นเวลา 30 ปี ภายใต้ชื่อ
“Courtyard by Marriott” โรงแรมมีห้องทั้งหมดจำนวนประมาณ 316 ห้อง
โดยเงินลงทุนประมาณ 1 พันล้านบาท การก่อสร้างได้เริ่มต้นตั้งแต่ช่วงเดือนมกราคม 2549
สำหรับแหล่งเงินทุนนอกเหนือจากกระแสเงินสดภายในเครือ
บริษัทคาดว่าจะใช้เงินกู้ยืมจากธนาคารพาณิชย์อีกประมาณ 700 ล้านบาท
โดยรวมโรงแรมคาดว่าจะแล้วเสร็จพร้อมเปิดดำเนินธุรกิจได้กลางปี 2550

2. โครงการโรงแรม Six Senses Erawan

บริษัท เอราวัณภูเก็ต จำกัด อยู่ในระหว่างการพัฒนาที่ดิน72 ไร่ 3 งาน 40 ตารางวาที่ถือครอง
บนเกาะนาคาใหญ่ (ซึ่งอยู่ทางด้านทิศตะวันออกเฉียงเหนือของเกาะภูเก็ต)
ให้เป็นโรงแรมรีสอร์ทประเภท Pool Villa ระดับ 5 ดาว เดอลักซ์จำนวนห้องประมาณ 67 ห้อง
ภายใต้ชื่อ “Six Senses Erawan” โดยเงินลงทุนประมาณ 1,250 ล้านบาท
ซึ่งคาดว่าจะมีแหล่งเงินทุนจากเงินกู้ยืม 800 ล้านบาทโดยประมาณ
รีสอร์ทแห่งนี้ของกลุ่มบริษัทจะบริหารโดยกลุ่ม Six Senses
ซึ่งปัจจุบันเป็นผู้บริหารโรงแรมรีสอร์ทชั้นนำของโลกภายใต้ชื่อ Soneva Resort, Evason
Hideaway และ Evason Resort
โดยการก่อสร้างคาดว่าจะแล้วเสร็จพร้อมเปิดดำเนินธุรกิจได้ในไตรมาสที่ 4 ปี 2550

3. โครงการโรงแรมระดับราคาประหยัดภายใต้แบรนด์ Ibis

บริษัท ดิ เอราวัณ กรุ๊ป จำกัด (มหาชน) เข้าทำบันทึกข้อตกลงฯ ร่วมกับ กลุ่มแอคคอร์ (Accor
Group) เพื่อสร้างเครือข่ายโรงแรมระดับราคาประหยัด (“Budget Hotel”) ภายใต้แบรนด์
Ibis จำนวน 10 แห่ง ครอบคลุม 6 แหล่งท่องเที่ยวหลักทั่วประเทศไทย
โดยคาดว่าจะดำเนินการก่อสร้างแล้วเสร็จ 6 โรงแรมภายในปี 2551 และอีก 4 โรงแรมในปี
2553 แต่ละโรงแรมจะมีห้องพักจำนวน 200-250 ห้องโดยใช้เงินลงทุนประมาณ 300-400
ล้านบาทต่อ 1 โรงแรม โดยในปี 2549
ทางบริษัทได้ลงทุนเข้าซื้อและเช่าที่ดินซึ่งจะใช้เป็นที่ตั้งของโรงแรม Ibis แล้ว 4 แห่งดังต่อไปนี้:

3.1 โรงแรม Ibis สาธร กรุงเทพฯ จำนวน 213 ห้อง ตั้งอยู่บนที่ดินประมาณ 1.5
ไร่ในซอยสาทร 1 (ซึ่งบริษัทได้เข้าทำสัญญาเช่าที่ดินจากบุคคลที่ไม่ได้เกี่ยวโยงกับบริษัทในเดือน
สิงหาคมโดยมีระยะเวลาเช่า 30 ปี นับแต่วันที่ 28 กันยายน 2551 เป็นต้นไป )
โรงแรมนี้มีจุดขายหลักอยู่ที่ทำเลที่ตั้งซึ่งอยู่ในย่านศูนย์กลางธุรกิจของกรุงเทพฯและใกล้รถไฟฟ้าใต้ดินสถานีลุมพินี
คาดว่าจะใช้เงินลงทุนรวม ประมาณ 354 ล้านบาท โดยเริ่มงานก่อสร้างในเดือนมกราคม 2550
และคาดว่าจะแล้วเสร็จพร้อมเปิดดำเนินธุรกิจได้ภายในไตรมาส 2 ปี 2551

3.2 โรงแรม Ibis ป่าตอง ภูเก็ต จำนวน 250 ห้อง ตั้งอยู่บนที่ดิน ประมาณ 4 ไร่
อยู่ริมถนนเฉลิมพระเกียรติ
(ซึ่งบริษัทได้เข้าซื้อที่ดินจากบุคคลที่ไม่ได้เกี่ยวโยงกับบริษัทในเดือนมิถุนายน 2549)
โรงแรมนี้มุ่งเน้นที่จะให้บริการกลุ่มลูกค้าที่มาท่องเที่ยวพักผ่อนซึ่งจะสามารถเดินไปยังหาดป่าตองได้เพียงไม่ถึง
5นาที คาดว่าจะใช้เงินลงทุนรวม ประมาณ 470 ล้านบาท (รวมค่าที่ดิน)
โดยเริ่มงานก่อสร้างในเดือนมกราคม 2550
และคาดว่าจะแล้วเสร็จพร้อมเปิดดำเนินธุรกิจได้ในไตรมาสที่ 1 ปี 2551

3.3 โรงแรม Ibis พัทยา จำนวน 250 ห้อง ตั้งอยู่บนพื้นที่ประมาณ 2 ไร่บนถนนพัทยาสาย 2
(ซึ่งบริษัทได้เข้าซื้อที่ดินจากบุคคลที่ไม่ได้เกี่ยวโยงกับบริษัทในเดือน สิงหาคม)
มุ่งเน้นที่จะให้บริการทั้งกลุ่มลูกค้าที่มาประชุมสัมมนาและกลุ่มนักท่องเที่ยวเนื่องจากโรงแรมตั้งอยู่ใจกลางเมืองพัทยา
คาดว่าจะใช้เงินลงทุนโครงการรวมประมาณ 430 ล้านบาท เริ่มงานก่อสร้างในเดือนมกราคม
2550 และคาดว่าจะแล้วเสร็จพร้อมเปิดดำเนินธุรกิจได้ในไตรมาสที่ 1 ปี 2551

3.4 โรงแรม Ibis สมุย จำนวน 250 ห้อง ตั้งอยู่บนพื้นที่ประมาณ 7 ไร่ ตั้งอยู่ติดถนนรอบเกาะ
ตำบลบ่อผุด อำเภอเกาะสมุย
(ซึ่งบริษัทได้เข้าซื้อที่ดินจากบุคคลที่ไม่ได้เกี่ยวโยงกับบริษัทในเดือนตุลาคม 2549)
โรงแรมนี้มุ่งเน้นที่จะให้บริการกลุ่มลูกค้าที่มาท่องเที่ยวพักผ่อน ซึ่งมีพื้นที่ด้านหนึ่งติดชายหาดบ่อผุด
และสามารถเดินทางจากสนามบินสมุยได้ภายใน 15นาที ซึ่งคาดว่าจะใช้เงินลงทุนรวมประมาณ 580
ล้านบาท (รวมค่าที่ดิน) จะเริ่มงานก่อสร้างในเดือนพฤษภาคม 2550
คาดว่าจะแล้วเสร็จพร้อมเปิดดำเนินธุรกิจได้ใน ไตรมาส 2 ของปี 2551

4. โครงการโรงแรม Holiday Inn Pattaya

บริษัท ดิ เอราวัณ กรุ๊ป จำกัด (มหาชน) อยู่ระหว่างดำเนินการสร้างรีสอร์ทระดับ 4 ดาวขนาด
367 ห้อง ตั้งอยู่บนแปลงที่ดินติดถนน พัทยาสาย 1 (ถนนเลียบชายหาด) บนเนื้อที่ประมาณ 6.5 ไร่
(ซึ่งบริษัทได้เข้าซื้อที่ดินจากบุคคลที่ไม่ได้เกี่ยวโยงกับบริษัทในเดือน สิงหาคม)
โรงแรมจะมุ่งเน้นที่จะให้บริการทั้งกลุ่มลูกค้าที่มาประชุมสัมมนาและกลุ่มนักท่องเที่ยวเนื่องจากโรงแรมตั้งอยู่ใจกลางเมืองพัทยา
ทั้งนี้ บริษัทได้ว่าจ้างกลุ่ม Intercontinental Hotels Group ให้เป็นผู้บริหารโรงแรม
ภายใต้ชื่อ "Holiday Inn Pattaya" คาดว่าจะใช้เงินลงทุนโครงการรวมประมาณ 1,800
ล้านบาท โดยเริ่มงานก่อสร้างในเดือนกุมภาพันธ์ 2550
และคาดว่าจะแล้วเสร็จพร้อมเปิดดำเนินธุรกิจภายในปลายปี 2551